Brandstofprys: ANC vra ingryping deur VSA, SA-regeringArgieffoto Die ANC het sy stem by die koor politieke partye, organisasies en verbruikers gevoeg wat vra dat daar drasties ingegryp word rakende die voortdurende stygende brandstofpryse. Pule Mabe, nasionale woordvoerder van die ANC, het in ŉ verklaring gesê die ANC het met diep kommer kennis geneem van die aanhoudende verswakking van die rand en die implikasies daarvan op Suid-Afrika. Mabe het bygevoeg dié prysverhogings het ŉ direkte invloed op die lewens van die armes “aangesien die monopolistiese voedselwinkels vervoerkostes na hulle [die verbruiker] verskuif”. Mabe het gesê die ANC het aanvaar dat die rand se verswakking buite hul beheer is en toegeskryf kan word aan onder meer die Amerikaanse handelsoorloë. “Ons het ook aanvaar dat die brandstofprysverhoging onvermydelik is as gevolg van die globale prysstyging in ru-olie. Ons doen egter ŉ beroep op die VSA om die onbedoelde nagevolge van sy handelsoorloë in ag te neem, asook die nadraai van sy implementering van sanksies op olie-produserende lande op ontwikkelende lande. Ons doen ook ŉ beroep op die Organisasie van Petroleumuitvoerlande (OPEC) om te help om brandstofpryse te verminder deur olieproduksie te verhoog,” het Mabe gesê. “Die ANC- geleide regering moet die kort- en langtermyn effekte van die brandstofprysstyging op Suid-Afrikaners en die ekonomie versag. Ons doen ŉ beroep op die regering om ons brandstofreserwes te versterk, om die vermindering of vriesing van die heffing op brandstof ernstig te oorweeg en om die bestuur en finansies van die Padongelukkefonds, PetroSA en die sentrale energiefonds te stabiliseer.” Mabe het afgesluit deur te sê dis nie nét die geveg teen korrupsie wat moet verskerp nie, maar ook die stryd teen verhoogde lewenskostes. Maroela Media het Woensdag berig die Inkatha Vryheidsparty (IVP) het Maandag aan Baleka Mbete, speaker van die Nasionale Vergadering, geskryf om te versoek dat daar ŉ debat gehou word oor brandstofpryse. Motoriste is gister met nóg ŉ prysverhoging geslaan nadat petrol om Dinsdag middernag met tussen 23c en 26c per liter opgegaan het. Diesel kos nou 26c per liter duurder. Die departement van energie het vroeër gesê die prysverhogings kan toegeskryf word aan die rand se swak prestasie teen die Amerikaanse dollar, die afname in die prys van Brent ru-olie en die impak van brandstofprodukpryse. Die jongste verhoging het brandstofpryse tot ŉ rekordhoogte van bo R16 per liter laat skiet.